
На основу члана 138. став 1. Устава Републике Србије
 и члана 37. Закона о Заштитнику грађана
 након окончаног испитног поступка оцене законитости и правилности рада Републичког геодетског завода, покренутом по притужби АА, Заштитник грађана је сачинио следећи

ИЗВЕШТАЈ О СЛУЧАЈУ СА ПРЕПОРУКОМ

Заштитник грађана примио је притужбу АА, којом је изражено незадовољство радом Републичког геодетског завода. 

Из навода притужбе произилази да је притужилац поднео жалбу број 952-…/2020 против решења Службе за катастар непокретности Ниш број 952-…/13 од 22. 08. 2013. године, о којој до дана подношења притужбе Заштитнику грађана није донета одлука.

Притужбом се истиче да се притужилац последњих пет година обраћао писаним путем ургенцијама за поступање по предметној жалби, као и да је између осталог примио обавештење електронском поштом 06. 02. 2024. године, да је увидом у базу електронске писарнице по предмету 952-…/2020, утврђено да је по достављеној жалби изјављеној на решење израђено по предмету 952-…/2013, наведени предмет заведен у Сектору за правне послове - Одељењу за другостепени поступак дана 20. 11. 2020. године, и да другостепени орган још није донео коначно решење односно одлучио о жалби.
Оцењујући наводе из притужбе, те чињеницу да је у конкретном случају реч о примени републичких закона, других прописа и општих аката Заштитник грађана је дана 09. 06. 2025. године, донео закључак о покретању испитног поступка, те је актом од 09. 06. 2025. године, од Републичког геодетског завода затражио изјашњење о свим релевантним чињеницама које се односе на притужбу.

Изјашњавајући се по налогу Заштитника грађана, Републички геодетски завод, Сектор за правне послове је актом од 18. 06. 2025. године, обавестио Заштитника грађана да није одлучено по жалби изјављеној против решења Службе за катастар непокретности Ниш број 952-…/13 од 22. 08. 2013. године, по којој је формиран другостепени предмет број 952-…/2020 из разлога што је Републички геодетски завод на основу одредби члана 79. став 1. Закона о изменама и допунама Закона о државном премеру и катастру (”Службени гласник РС”, број 96/15) преузео дана 03. 03. 2016. године, од претходно надлежног другостепеног органа Министарства грађевинарства, саобраћаја и инфраструктуре надлежност за решавање по жалбама у области оснивања и одржавања катастра непокретности и катастра водова, као и велики број нерешених другостепених предмета. Да овај орган спроводи све мере неопходне да се описани предмети што пре реше, међутим, имајући у виду да се ради о јако великом броју преузетих предмета, као и о великом броју предмета по жалбама заведених после наведеног датума, то утиче на продужење рока за доношење одлука по изјављеним жалбама и да се с обзиром на наведено, предмети решавају редоследом којим су примљени у Републичком геодетском заводу, те да ће се по предметној жалби одлучивати када иста буде дошла на ред према броју под којим је заведена у овом органу.
Актом Заштитника грађана од 25. 06. 2025. године, Републичком геодетском заводу упућен је захтев за прикупљањем додатних информација. 
Поступајући по наведеном захтеву Републички геодетски завод, Сектор за правне послове доставио је допис од 30. 07. 2025. године, којим је Заштитник грађана обавештен да када првостепени орган проследи жалбу Одељењу за другостепени поступак она буде заведена у другостепеном органу, те да је потребно да од Службе за катастар непокретности Ниш затраже разлози прослеђивања жалбе именованог дана 17. 11.  2020. године, Одељењу за другостепени поступак.
Служба за катастар непокретности Ниш је актом од 29. 07. 2025. године, обавестила Републички геодетски завод, Сектор за правне послове да је Служба за катастар непокретности Ниш донела решење бр. 952-…/2013 од 22. 08. 2013. године, на основу кога је на катастарској парцели … — која је предмет захтева, уписала ББ са уделом 1/4, ВВ са уделом 1/4, ГГ са уделом 1/4 и ДД са уделом 1/4, до сада уписаног корисника са предбележбом ЗЗ Јединство …. Да је ДД изјавила жалбу на решење Службе за катастар непокретности Ниш бр. 952-…/2013 од 22. 08. 2013. године. На решење Службе за катастар непокретности Ниш бр. 952-…/13 од 22. 08. 2013. године, дана 11. 10. 2013. године, жалбу је изјавио ББ, са идентичном садржином као и ДД.

Дописом Републичког геодетског завода, Одељења за другостепени поступак бр. 952-…/2016 од 12. 01. 2018. године, наведено је да је дана 26. 12. 2013. године, другостепеном органу достављен допис Службе за катастар непокретности Ниш бр. 952-…/2013 од 04. 12. 2013. године, у прилогу кога су достављени списи предмета наведене Службе бр. 952-…/2013.
Како је у наведеном допису Служба за катастар непокретности Ниш само навела да у прилогу истог доставља жалбе ББ и ДД изјављене на решење Службе за катастар непокретности Ниш бр. 952-…/2013 од 22.08.2013. године, а да је пропустила да утврди да ли су наведене жалбе благовремене и изјављене од стране овлашћених лица, то је у складу са одредбом члана 224. став 1. Закона о општем управном поступку, којим је предвиђена обавеза првостепеног органа да испита да ли је жалба допуштена, благовремена и изјављена од стране овлашћеног лица, Одељење за другостепени поступак актом бр. 952-…/2016 од 12. 01. 2018. године, наложило првостепеном органу Служби за катастар непокретности Ниш да поступи у складу са наведеном законском одредбом.

Служба за катастар непокретности Ниш, као првостепени орган је поступила по налогу из дописа Одељења за другостепени поступак бр. 952-…/2016 од 12. 01. 2018. године и дана 17. 11. 2020. године, проследила је другостепеном органу наведене списе предмета те Службе са дописом да је жалба на решење Службе за катастар непокретности Ниш бр. 952-…/2013 од 22. 08. 2013. године, благовремена, допуштена и изјављена од стране овлашћених лица.
У Републичком геодетском заводу, Одељењу за другостепени поступак наведени предмет по жалби изјављеној на решење Службе за катастар непокретности Ниш бр. бр. 952-…/201З од 22. 08. 2013. године је добио нови број, односно заведен је под бројем 952-…/2020.
У другостепеном предмету бр. 952-…/2020 још није донета другостепена одлука из свих разлога наведених у нашем акту од 18.06.2025. године.
***
Сагледавајући релевантне прописе и податке до којих је дошао током спроведеног поступка, Заштитник грађана констатује да Републички геодетски завод није предузео све мере и активности у циљу доношења одлуке о жалби притужиоца против решења Службе за катастар непокретности Ниш број 952-…/2013 у другостепеном предмету број 952-…/2020, те је на тај начин је повредио принципе добре управе и отежао положај притужиоца у остварењу његових права и правних интереса.

Чланом 9. ставом 1. и ставом 2. Закона о општем управном поступку
 прописано је да орган који води поступак, односно решава у управним стварима, дужан је да странкама омогући да успешно и целовито остваре и заштите права и правне интересе, као и да се поступак води без одуговлачења и уз што мање трошкова по странку и другог учесника у поступку, али тако да се изведу сви докази потребни за правилно и потпуно утврђивање чињеничног стања (начело делотворности и економичности).

Чланом 174. истог закона прописано је да се решење којим се одлучује о жалби издаје без одлагања, а најкасније у року од 60 дана од дана када је предата уредна жалба, изузев ако је законом прописан краћи рок.

Чланом 44. Закона о поступку уписа у катастар непокретности и катастар инфраструктуре
 децидирано је регулисано поступање другостепеног органа по жалби док је ставом 1. истог Закона прописано да је Завод дужан да одлучи по жалби најкасније у року од 60 дана од дана предаје уредне жалбе.

Заштитник грађана је, будући упознат са наведеним проблемом описаним у притужби, до сада у више наврата обавештавао Народну скупштину Републике Србије кроз своје годишње извештаје у којима је давао и предлоге за побољшање постојећег стања, што ће и убудуће наставити да чини. 

Поред наведеног, Заштитник грађана по сопственој иницијативи, спровео је поступак за утврђивање свих околности које су препрека за бржи и ефикаснији рад Одељења за другостепени поступак Републичког геодетског завода, након чега је наведеном органу упућен Извештај са препорукама 3112-1112/22 од 06. 12. 2022. године.
Наиме, непоштовање законских рокова у одлучивању онемогућава несметано одвијање правног промета као и заштиту и остваривање имовинских права и економских интереса грађана, што за последицу има стварање правне несигурности, а код грађана ствара неповерење у ефикасан рад надлежних институција којима су се обратили ради остварења и заштите њихових права.

Имајући у виду да је утврдио пропусте у раду Републичког геодетског завода на штету остваривања права грађана, сагласно члану 37. ставу 3. Закона о Заштитнику грађана, ради отклањања уочених недостатака, као и у циљу унапређења рада органа управе и спречавања сличних пропуста у будућности Заштитник грађана упућује следеће препоруке:

Потребно је да Републички геодетски завод, без одлагања, у складу са својим управноправним овлашћењима, сагласно одредбама Закона о поступку уписа у катастар непокретности и катастар инфраструктуре донесе на закону засновану одлуку о жалби притужиоца против решења Службе за катастар непокретности Ниш број 952-…/13 од 22. 08. 2013. године, у другостепеном управном предмету број 952-…/2020.
Републички геодетски завод обавестиће Заштитника грађана, у року од 30 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препоруци Заштитника грађана поступљено.

Заштитник грађана овом приликом указује да је потребно да Републички геодетски завод у будућем раду води рачуна о поштовању законом прописаних рокова за доношење одлука како грађани не би долазили у ситуацију да се без основаног разлога, пролонгира одлучивање о њиховим правима и на закону заснованим интересима.

Уколико Републички геодетски завод у задатом року не достави Заштитнику грађана обавештење о предузетим мерама везано за упућене препоруке, Заштитник грађана ће о томе обавестити непосредно надређени орган, Народну скупштину, Владу и јавност.

Против заузетог става о основаности притужбе није допуштено правно средство јер Заштитник грађана не одлучује о правима и обавезама физичких нити правних лица.

	ЗАШТИТНИК ГРАЂАНА

	

	мр Зоран Пашалић 


	Доставити:

- органу, 

 - притужиоцу,

· у списе предмета.


� „Сл. гласник РС“, бр. 98/06


� „Сл. гласник РС“, бр. 105/2021


� „Сл. гласник РС“, бр.  18/2016 и 95/2018 – аутентично тумачење


� „Сл. гласник РС“, бр. 41/2018, 95/2018, 31/2019, 15/2020 и 92/2023

